Ίγκορ Τερ-Οβανεσιάν

Ο Ίγκορ Αράμοβιτς Τερ-Οβανεσιάν (, γεννήθηκε 19 Μαΐου 1938) είναι Ουκρανός πρώην αθλητής και προπονητής τους άλματος εις μήκος. Αγωνιζόμενος για τη Σοβιετική Ένωση, ήταν πέντε φορές πρωταθλητής Ευρώπης και δύο φορές τρίτος Ολυμπιονίκης στο αγώνισμα. Το 1985 του απονεμήθηκε το Τάγμα του Παράσημου Τιμής.

Πρώιμη ζωή 
Ο Τερ-Οβανεσιάν γεννήθηκε στο Κίεβο. Ο πατέρας του ήταν ο Αρμένιος δισκοβόλος Αράμ Αβετισόβιτς Τερ-Οβανεσιάν και η μητέρα του η Ουκρανή αθλήτρια της πετοσφαίρισης, Βαλεντίνα Ιλίνσκαγια. Οι γονείς του γνωρίστηκαν στο Κρατικό Ινστιτούτο Φυσικής Αγωγής του Κιέβου, όπου και οι δύο δίδαξαν θέματα σχετικά με τον αθλητισμό.

Καριέρα 
Ο Τερ-Οβανεσιάν ξεκίνησε τον στίβο όταν ήταν 15 ετών και μέσα σε δύο χρόνια συμπεριλήφθηκε στην εθνική ομάδα της Σοβιετικής Ένωσης. Εκπαιδεύτηκε στην αθλητική κοινωνία Burevestnik, πρώτα στο Κίεβο, αργότερα στο Λβιβ και στη συνέχεια στη Μόσχα. Είναι κάτοχος διδακτορικού διπλώματος και τίτλου καθηγητή στο Τμήμα Στίβου της Κρατικής Ακαδημίας Φυσικού Πολιτισμού της Μόσχας. Δημοσίευσε πολλά βιβλία στα ρωσικά που σχετίζονται με τον αθλητισμό.

Ο Τερ-Οβανεσιάν κέρδισε χάλκινα ολυμπιακά μετάλλια στους Θερινούς Ολυμπιακούς Αγώνες του 1960 στη Ρώμη –με άλμα 8,04 μέτρων– και στους Θερινούς Ολυμπιακούς Αγώνες του 1964 στο Τόκιο – με άλμα 7,99 μέτρων. Αγωνίστηκε επίσης στους Ολυμπιακούς Αγώνες του 1956, του 1968 και του 1972, όπου τερμάτισε τέταρτος το 1968. Στα Ευρωπαϊκά Πρωταθλήματα κέρδισε χρυσά μετάλλια στον ανοικτό στίβο το 1958, 1962 και 1969 και ένα αργυρό μετάλλιο στον κλειστό στίβο το 1971. Ο Τερ-Οβανεσιάν έγινε ο πρώτος Ευρωπαίος άλτης μήκους που έσπασε το φράγμα των 8 μέτρων. Έσπασε το ευρωπαϊκό ρεκόρ άλματος εις μήκος οκτώ φορές και δύο φορές το παγκόσμιο ρεκόρ. Το 1963 κέρδισε το Πρωτάθλημα Κλειστού Στίβου των Ηνωμένων Πολιτειών. Ο Τερ-Οβανεσιάν είχε τα ετήσια καλύτερα άλματα εις μήκος του κόσμου το 1962, το 1966, το 1967 και το 1969.

Αφού αποσύρθηκε από τους αγώνες, ο Τερ-Οβανεσιάν έγινε εθνικός προπονητής. Μερικοί αθλητές που προπόνησε περιλαμβάνουν τους: Ινέτα Ραντέβιτσα, Βαλέρι Πιντλούζνι, Βίλμα Μπαρνταουσκιένε και Τατιάνα Κολπακόβα. Το 1983-1989 ήταν επικεφαλής της σοβιετικής ομάδας στίβου. 

Τον Φεβρουάριο του 2017, ο Τερ-Οβανεσιάν πραγματοποίησε συνέντευξη Τύπου στη Μόσχα, κατά την οποία είπε ότι οι επιτυχίες της Ανατολικής Γερμανίας λόγω των στεροειδών που χορηγήθηκαν από το κράτος είναι θεμιτά αποτελέσματα «καλής φαρμακολογίας» και δεν πρέπει να καταδικάζονται.

Αποτελέσματα

Ολυμπιακοί Αγώνες 
 1960 Ρώμη: Χάλκινο μετάλλιο με 8,04 μ., πίσω από τον Ραλφ Μπόστον (ΗΠΑ) με 8,12 μ. και τον Μπο Ρόμπερσον (ΗΠΑ) με 8,11 μ.
 1964 Τόκιο: Χάλκινο μετάλλιο με 7,99 μ., πίσω από τον Λιν Ντέιβις (Ηνωμένο Βασίλειο) με 8,07 μ. και τον Ραλφ Μπόστον (ΗΠΑ) με 8,03 μ.
 1968 Μεξικό : Τέταρτη θέση με 8,12 μ. πίσω από τον Μπομπ Μπίμον (ΗΠΑ) με 8,90 μ., τον Κλάους Μπιρ (ΛΔΓ) με 8,19 μ. και τον Ραλφ Μπόστον (ΗΠΑ) με 8,16 μ.

Παγκόσμια ρεκόρ 
 8,31 μέτρα στις 10 Ιουλίου 1962 στο Γερεβάν
 8,35 μέτρα στις 19 Οκτωβρίου 1967 στην Πόλη του Μεξικού

Προσωπική ζωή 
Ο Τερ-Οβανεσιάν έχει παντρευτεί δύο φορές. Ο πρώτος του γάμος ήταν με τη Μαργκαρίτα Γιουριέβνα Γεμελιανόβα. Απέκτησαν έναν γιο, τον Ίγκορ (γενν. 1963) και μια κόρη, την Κάρεν (γεν. 1967). Ο δεύτερος γάμος του ήταν με την Όλγκα Αρτουρόβνα Κλάιν. Το 1982 απέκτησαν μια κόρη, την Γιάνα Ιγκόρεβνα Κλάιν.

Παραπομπές

Εξωτερικοί σύνδεσμοι 

 Igor TER-OVANESYAN 

Άλτες του μήκους 
Σοβιετικοί αθλητές του άλματος εις μήκος
Ουκρανοί αθλητές του άλματος εις μήκος
Σοβιετικοί αρμενικής καταγωγής
Ουκρανοί αρμενικής καταγωγής
Αθλητές του στίβου στους Θερινούς Ολυμπιακούς Αγώνες 1956
Αθλητές του στίβου στους Θερινούς Ολυμπιακούς Αγώνες 1960
Σοβιετικοί Ολυμπιονίκες
Χάλκινοι Ολυμπιονίκες του στίβου
Αθλητές του στίβου στους Θερινούς Ολυμπιακούς Αγώνες 1964
Αθλητές του στίβου στους Θερινούς Ολυμπιακούς Αγώνες 1968
Αθλητές του στίβου στους Θερινούς Ολυμπιακούς Αγώνες 1972
Κάτοχοι μεταλλίων του Ευρωπαϊκού Πρωταθλήματος Στίβου
Πρωταθλητές Ευρώπης στον στίβο 
Αποδέκτες του Τάγματος της Φιλίας των Λαών